PSD a câștigat alegerile cu un program de guvernare care i-a dat pe spate pe votanții roșilor, doar că, odată cu noul guvern PSD-ALDE, condus, acum, de Mihai Tudose, s-a adoptat un nou plan de guvernare. Adică, Dragnea nu a fost doar supărat pe incompetența lui Grindeanu, ci și pe planul de guvernare întocmit de partidul său, aprobat de el, votat de electorat. Dar nu e nimic nou în golăneala asta politică. Practic, cele două partide au devansat adoptarea unor promisiuni din campanie și au introdus câteva măsuri toxice care au clătinat ieri leul și au prăbușit Bursa de Valori.

Iohannis i-a apostrofat pe guvernanți și le-a transmis să mai renunțe la „țopăiala fiscal-bugetară", doar că PSD și ALDE știu să facă un lucru bine: să-și țepuiască propriul electorat și, cât de curând, să arunce în aer și mediul economic.

Pentru că guvernul Dragnea 2 pe de-o parte promite creșteri, pe de altă parte taxează la sânge. Uite cum.

Alba-neaga cu Pilonul 2 de pensie

În noul program de guvernare scrie negru pe alb că, cel mai târziu la 1 octombrie, legislația privind sistemul de pensii se va modifica. Pe Ionuț Misa, noul ministru al Finanțelor, l-a luat gura pe dinainte și s-a trezit să spună că Pilonul 2 va fi desființat, așa că ne-a pus față-n față cu o naționalizare mascată. Apoi, au revenit toți trei: Misa, Dragnea și Tudose au spus că a fost o neînțelegere și că treaba asta nu e în planul de guvernare. I-am crezut pe cuvânt.

Ok, banii din Pilonul 2 s-ar întoarce la oameni care ar avea de ales între sistemul de stat și cel privat, dar tot nu e în regulă desființarea lui, și îți zic de ce.

Problema e că sistemul de pensii de stat este unul falimentar și, ținând cont de rata de îmbătrânire a populației, s-ar putea să îi facem veșnica pomenire peste vreo 20 de ani, atunci când mulți dintre noi ne vom îndrepta cu pași repezi spre pensie. Pe de altă parte, sistemul de pensii private necesită ceva cunoștințe economice cu care mulți români nu sunt familiarizați. Spre exemplu, contează foarte mult să urmărești randamentul acelui fond de pensii. Banii pe care tu îi depui sunt reinvestiți, iar dacă alegerea fondului nu a fost tocmai bună, clientul este cel care va fi afectat, fiindcă va avea o pensie mai mică. Fondul de pensii va rămâne oricum cu comisionul și te va saluta din mers.

Pilonul 2 este, însă, un sistem mix, pentru că un procent de 6% din banii tăi cu care contribui la fondul de pensie obligatoriu, bani publici adică, sunt administrați de firme private. D-aia ar fi bine ca acest Pilon 2 să rămână valabil și să nu se trezească un aventurier, care cine știe cât o să ocupe fotoliul acestui minister, să îl distrugă doar ca să se simtă băgat în seamă.

Impozit pe venit la firme, adio impozit pe profit

PSD vrea să elimine impozitul pe profit aplicat firmelor și să introducă un impozit diferențiat, aplicat în trepte, dar cifrei de afaceri. Imaginează-ți o firmă din domeniul confecțiilor, de exemplu, care are un rulaj mare, dar un profit mic. Păi, i-ai pus cruce.

Măsura asta proaspăt introdusă în programul de guvernare contravine cu Directiva UE 388/77 care interzice tehnicile astea de taxare. De ce? Simplu: creează discrepanțe concurențiale între țări, care se vor reflecta în prețurile bunurilor și serviciilor. Poate se aude și la Teleorman că intrăm din nou în coliziune cu ăia de la Bruxelles.

Statul va ști averea fiecărui român, ca pe vremea Securității

Nu numai că PSD și ALDE nu renunță la impozitul pe gospodărie, dar adaugă obligativitatea depunerii declarațiilor de patrimoniu. Adică, ce-au zis ei? Păi, dacă pe noi ne-ați pus să dăm cu subsemnatul la declarațiile de avere și de interese, de ce să nu o faceți și voi, oamenii de rând?

Practic, toată clica lui Dragnea și a lui Tăriceanu va ști în orice moment de câți bani dispui și ce avere ai, ca să știe cum să te impoziteze mai tare. E o dare de seamă ca pe vremea lui Ceaușescu. Dacă ai valută în conturi s-ar putea să fii trecuți pe lista neagră.

Oricum, statul are pârghiile să afle astfel de informații. E straniu însă să vezi cât de greu le este să recupereze averile marilor corupți.

Cei cu salarii mari vor fi suprataxați

Ce dacă ai învățat pe brânci în liceu și facultate ca să ajungi, fără pile și alte mizerii, să ai un salariu decent, chiar și în România? Lasă, vine PSD să ia de la bogați și să dea la săraci. Așadar, cei care câștigă 14 500 de lei net vor suporta o taxă de solidaritate.

Cum s-a ajuns la această sumă? Păi, a explicat noul ministru de la Finanțe: a înmulțit cu 10 salariul minim brut pe economie, adică 1 450 de lei. Numai că suprataxa s-ar aplica, de la 1 ianuarie, la salariul net.

Citește și: Am stat o zi în liftul lui Dragnea ca să văd cum se votează noul guvern

Adică, după ce guvernul Grindeanu a eliminat plafonul de cinci salarii medii brute peste care nu se aplica plata contribuțiilor la CAS (apropo, altă chestie care nu era pe lista „promisiunilor"), iar Olguța Vasilescu a mărit salarii prin Legea Salarizării Unitare, vine acum Ionuț Misa, noul ministru al Finanțelor, și aplică această suprataxă. Ceva este fundamental greșit cu acest guvern.

Nu e clar ce se întâmplă cu salariul brut al angajaților

PSD și ALDE vor să transfere în sarcina angajatului plata tuturor contribuțiilor sociale. În prezent, ele sunt reținute la sursă și sunt împărțite: un procent este susținut de angajat și un altul de angajator.

„Măsura nu va implica creșterea chetuielilor salariale pentru angajator, ci numai uniformizarea salariului brut cu totalul cheltuielilor aferente unui salariu."

Numai că, în programul de guvernare, exprimarea folosită îl ocrotește doar pe angajator. Degeaba scriu cei de la PSD și ALDE că vor modifica baza de calcul al salariului brut, urmând să-l crească cu cu 22,75%. Asta nu înseamnă nimic. Îți fac o socoteală.

Dacă azi câștigi 6 500 de lei net, salariul brut este de 9 267 de lei la care se adaugă cheltuiala angajatorului. Suma finală este de 11 398 de lei, adică oricum cu 22,75% mai mare decât 9 267 de lei. Ce se întâmplă cu angajatorii care nu prea plăteau acele contribuții la stat și te vor lăsa pe tine să te descurci?

Suprataxă pe bunurile care fac rău sănătății oamenilor

Noul guvern PSD-ALDE vrea să suprataxeze produsele al căror consum au un impact negativ asupra sănătății populației. Chestia asta seamănă extraordinar de mult cu ceea ce fac rușii, atunci când vor să facă o blocadă la importurile de alimente din UE. Spun repede că produsul X dăunează sănătății populației.

Spuneți-i lui Petre Daea de la Agricultură că, dacă va consuma brânză de oaie în exces, o să-i afecteze pielea. Dacă Petre Daea cumpără zece kile de brânză de oaie o să plătească mai mult? Întreb și eu, că sunt nedumerit, nu de alta, dar nu există nicio listă cu produse d-astea nesănătoase. Care, mă rog, sunt probabil toate - mai puțin alea din grădina ta, dacă ești gospodar hipster care s-a mutat de la oraș lângă oraș.

Guvernul PSD-ALDE înființează o direcție care să reducă alte direcții

Cam așa înțeleg guvernanții procesul de debirocratizare. Ei spun că asta este o formă de respect. Să înființezi o direcție, care va fi în subordinea premierului, care să reducă numărul instituțiilor și agențiilor aflate în subordinea Guvernului. Sunt curios dacă asta va aduce concedieri în rândul angajaților la stat.

A, și încă una tare: până în 2019 toate taxele vor fi plătite online. Doar că noi nu suntem în stare să reparăm dracului cardul ăla de sănătate.

Promisiuni pe bandă rulantă

Ar fi vesel dacă nu ar fi trist. PSD promite că, de la 1 ianuarie 2018, tinerii, până la împlinirea vârstei de 26 de ani, să apeleze credite fără dobândă, garantate 80% de stat, în valoare de 40 000 de lei.

Până în 2020, salariul minim brut va ajunge la 2 400 de lei și la 3 000 de lei pentru cei cu studii superioare. Tot în 2020, salariul mediu brut va ajunge la 1 000 de euro, iar punctul de pensie va ajunge la 1 775 de lei brut.